FI Euroopan unionin virallinen lehti CE 78/147

(2004/C 78 E/0152)

KIRJALLINEN KYSYMYS E-2651/03

esittäjä(t): Phillip Whitehead (PSE) komissiolle

(10. syyskuuta 2003)

Aihe: Kuluttajien osallistuminen yhteisön vesipolitiikan puitteista annetun direktiivin 2000/60/EY täytäntöönpanostrategian toteuttamiseen

Vastauksessaan kysymykseeni (E-0879/03 (1), 2. toukokuuta 2003) komissio totesi ensimmäisen puolentoista vuoden jakson tarkastelun osoittavan strategian täyttäneen odotukset, myös sidosryhmien ja kansalaisjärjestöjen osallistumista koskevat odotukset. Komissio myönsi kuitenkin, että vaikka se oli kutsunut lokakuussa 2001 eurooppalaiset kuluttajien kattojärjestöt, European Consumers' Organisation (BEUC) ja Association of European Consumers (AEC), osallistumaan täytäntöönpanostrategiaa koskevaan prosessiin, kumpikaan järjestö ei tähän mennessä ollut osallistunut siihen.

Eikö komissio pidä valitettavana, etteivät kuluttajajärjestöt, jotka ovat tärkeimpiä sidosryhmiä vesipolitiikkaa koskevan puitedirektiivin (2000/60/EY (2)) tavoitteiden toteuttamisessa, ole osallistuneet tähän prosessiin? BEUC on ehdottanut komissiolle, että Yhdistyneen kuningaskunnan kuluttajajärjestö WaterVoice pitäisi pyytää mukaan vesialaan erikoistuneena kuluttajajärjestönä. Eikö komission mielestä olisi parempi tehdä sellainen käytännöllinen poikkeusratkaisu, jolla saataisiin mukaan ainakin yksi kuluttajajärjestö, kuin tyytyä nykyiseen, yli puolitoista vuotta kestäneeseen tilanteeseen, että yhtään kuluttajajärjestöä ei ole mukana?

Margot Wallströmin komission puolesta antama vastaus

(7. lokakuuta 2003)

Komissio pitää valitettavana, etteivät eurooppalaiset tai kansainväliset kuluttajajärjestöt osallistu toistaiseksi vesipolitiikkaa koskevan puitedirektiivin (3) yhteiseen täytäntöönpanostrategiaan. Tästä asiasta annetun aiemman ilmoituksen (vastaus arvoisan parlamentin jäsenen kirjalliseen kysymykseen E-0879/03) jälkeen komissio on edelleen kannustanut ja kehottanut eurooppalaisia ja kansainvälisiä kuluttajajärjestöjä osallistumaan yhteiseen täytäntöönpanostrategiaan. Euroopan kuluttajaliittoon (European Consumers' Organisation, BEUC) ja Euroopan kuluttajayhdistykseen (Association of European Consumers, AEC) otettiin yhteyttä jo vuonna 2002, ja komissio on lisäksi ottanut yhteyttä Consumers Internationaliin ja kehottanut kyseistä järjestöä osallistumaan yhteiseen täytäntöönpanostrategiaan. Consumers International on ollut varsin kiinnostunut, ja se keskustelee parhaillaan BEUC:n kanssa asianmukaisesta toimintatavasta.

Yhteisen täytäntöönpanostrategian alussa komissio ja jäsenvaltiot vahvistivat ja hyväksyivät sidosryhmien ja kansalaisjärjestöjen osallistumisen edellytykset. Näihin edellytyksiin kuuluu vaatimus, jonka mukaan osallistuvilla järjestöillä on oltava eurooppalainen ulottuvuus ja niiden on edustettava erilaisten kansallisten tai alueellisten elinten vakiintuneita näkemyksiä. Tällä rajoituksella haluttiin varmistaa, että eri eturyhmien osuudet ovat tasapainoisia ja edustavat monenlaisia mielipiteitä, eivät vain kansallisia tai alueellisia kantoja. Lisäksi vesipolitiikkaa koskevan puitedirektiivin kansalliseen täytäntöönpanoprosessiin sisältyy monissa jäsenvaltioissa kansallisten ja alueellisten eturyhmien aktiivinen osallistuminen, eikä tätä rakennetta ole tarpeen toistaa yhteisön tasolla. Ellei kuluttajajärjestöjä oteta huomioon, osallistumisen edellytykset ovat käytännössä osoittautuneet hyödyllisiksi, eivätkä ne ole olleet liian rajoittavia.

Komissio on pannut merkille Yhdistyneen kuningaskunnan kuluttajajärjestön WaterVoicen kiinnostuksen. Jotta löydettäisiin ratkaisu, joka sallii tämän kansallisen järjestön osallistumisen yleisten edellytysten mukaisesti, komissio ehdotti BEUC:lle, että WaterVoice voisi lähettää prosessiin edustajan BEUC:n puolesta. BEUC totesi vastauksessaan selvästi, että ”WaterVoice ei voi edustaa koko BEUC:tä”. Näin ollen WaterVoicen hakemusta oli pidettävänä kansallisen järjestön eikä eurooppalaisen kattojärjestön lähettämänä, joten se edusti alueellisia (Englannin ja Walesin) etuja eikä eurooppalaisten kuluttajien etuja. On myös muistettava, että vesialan rakenne on Englannissa ja Walesissa ainutlaatuinen Euroopassa ja että kuluttajien kokemukset eivät siksi todennäköisesti ole edustavia. WaterVoice on siis halunnut osallistua strategiaan, ja komissio on kehottanut WaterVoicea liittymään yhteisen täytäntöönpanostrategian tietojenvaihtojärjestelmään (CIRCA-järjestelmään): CIRCA-järjestelmä sisältää kaikki yhteisen täytäntöönpanostrategian yhteydessä laadittavat asiakirjat.

Komissio pyrkii edelleen varmistamaan, että kaikkien eurooppalaisten kuluttajien edut olisivat edustettuina yhteisessä täytäntöönpanostrategiassa. Komissio luottaa siihen, että Consumer Internationalin kanssa käytävässä jatkuvassa vuoropuhelussa löydetään asianmukainen ratkaisu.

(1) EUVL C 280 E, 21.11.2003, s. 110.

(2) EYVL L 327, 22.12.2000, s. 1.

(3) Euroopan parlamentin ja neuvoston direktiivi 2000/60/EY, annettu 23. lokakuuta 2000, yhteisön vesipolitiikan puitteista.